Ettepanek EUROOPA PARLAMENDI, NÕUKOGU, KOMISJONI, EUROOPA KOHTU, EUROOPA KONTROLLIKOJA, EUROOPA MAJANDUS- JA SOTSIAALKOMITEE, REGIOONIDE KOMITEE JA OMBUDSMANI OTSUS millega asutatakse Euroopa halduskool

(komisjoni esitatud)

SELETUSKIRI

Euroopa halduskooli (edaspidi ,kool") asutamine leiab aset Euroopa avaliku teenistuse reformimise üldises kontekstis. See reform toetub muuhulgas personali arendamisele koolituse kaudu. Samuti tugineb see halduskultuuri ja eelkõige juhtimiskultuuri sügavale muutumisele. Lisaks on ametnike personalieeskirjade ja nendega seotud karjäärisüsteemi reformimise käigus välja töötatud uus ühest rühmast teise ülemineku süsteem, mis hõlmab kohustuslikku koolitust. Selles kontekstis tehti ettepanek, et oma panuse võiks anda institutsioonidevaheline kool.

Ühenduse institutsioonide peasekretärid (otsustati kaasata ka majandus- ja sotsiaalkomitee, regioonide komitee ja ombudsman) leppisid kokku selle idee edasiarendamises, kuna leiti, et vähemalt osa institutsioonide töötajate koolitusest võiks aset leida institutsioonidevahelises kontekstis. Nii eeldas kooli idee algusest peale kõigi ametnike ja teenistujate, sealhulgas ka teiste asutuste ja organite töötajate ametialase koolituse edendamiseks tehtavate pingutuste ühendamist vähemalt osaliselt. Kui mõningad erandid välja arvata, korraldab ja rahastab sellist tegevust iga institutsioon ja asutus iseseisvalt.

Esimese aruteluetapi järel otsustasid peasekretärid korraldada eelhindamise, moodustades selleks institutsioonidevahelise töörühma. Töörühma ülesandeks sai uurida kooli asutamise oodatavaid tulemusi ja eelkõige selle alusel tekkivaid sünergiaid. Peasekretärid kiitsid töörühma aruande ja sellega seotud otsuse-eelnõud heaks 28. oktoobril 2003. Hindamisest selgub, et institutsioonidevahelise kooli loomine ei piirdu kindlasti mitte üksnes koolituse valdkonna majanduslikult tõhusate tulemustega (nagu neid on kirjeldatud edaspidi), vaid annab uue tõuke ka ühiste väärtuste jagamisele ja euroopa vaimulaadi arendamisele.

Kokkuvõttes peab Euroopa halduskool kõigi ühenduse institutsioonide ühiseks aluseks oleva ühenduste ametnike ja teenistujate personalieeskirjade rakendamisele tugineva personalipoliitika üldises kontekstis täitma järgmisi ülesandeid:

- toetama ühenduse ametkondade töökvaliteedi parandamist, eelkõige juhtimisalase koolituse kaudu, mis aitaks arendada uut halduskultuuri;

- uute töötajate sotsialiseerimine ühenduse vaimus konkreetsest institutsioonist sõltumatult, uute töötajate ühise aluskoolituse kaudu; selleks hakatakse rakendama uut institutsioonidesse kaasamise poliitikat, ilma et see asendaks iga institutsiooni enda uute töötajate vastuvõtmisega seotud tegevust;

- iga ametniku individuaalse teenistuskäigu toetamine eelkõige kvalifikatsiooni tõstmise kaudu kohustusliku koolituse raames, mis on seotud uue ,tunnistuste" süsteemiga abiametnike kategooriast haldusametnike kategooriasse üleminekul.

Järgnevalt loetletud kriteeriumid peegeldavad selle ettevõtmise poliitilist ja kogu ühendust hõlmavat, kuid ka majanduslikku iseloomu. Nende kriteeriumide täitmine tekitab praeguse olukorraga võrreldes lisaväärtuse, kuna seni korraldab väljaõpet iga institutsioon eraldi, kui mõni üksik erand välja arvata. Kriteeriumid võib kokku võtta järgmiselt:

- ühiste väärtuste levitamine ja liidu kõiki institutsioone hõlmava ühtsustunde tekitamine,

- ametnike personalieeskirjade koolitust ning ühtlasi karjääri puudutava osa võimalikult ühtne rakendamine kõigi institutsioonide poolt,

- ühesuguseid teadmisi ja oskusi eeldavate valdkondade väljaselgitamine selleks, et neis saaks korraldada ühist väljaõpet,

- nõudluse kriitilise läve saavutamine, mis on praegu väikestele institutsioonidele tõsine probleem, muutub hõlpsamaks,

- pakkumise avardamine (näiteks enam spetsialiseerumist ja valikuid, rohkem toimumisaegu, jne)

- ning eelkõige mastaabisäästud, mida võimaldab teha ühine korraldamine ning just administratiivküsimuste ja osalejate arvu optimeerimine.

Nagu nähtub institutsioonidevahelise töörühma aruandest, õigustab käesolevas otsuses nimetatud kriteeriumide täitmine koolitustegevuse ühendamist ning aitab selgelt luua sünergiaid.

Ilmselgelt on teisigi koolitusvaldkondi, mida võiks eespool nimetatud kriteeriumide alusel korraldada institutsioonidevahelisel tasandil. Käesolev otsus võimaldab järkjärgulist lähenemist, mis jätab edaspidiste otsuste tegemisel vabad käed. Konkreetselt määratakse otsusega kindlaks üksnes juhtimiskoolitus, tööleasumisel läbitav koolitus ja pädevuse kinnitamiseks vajalik koolitus. Seega hakkab kool alates 2005. aasta jaanuarist korraldama kõigi otsusele alla kirjutanud institutsioonide ametnikele tööleasumisel läbitavaid sissejuhatavaid koolituskursusi ning juhtimiskoolitust. 2005. aasta jooksul lisanduvad ettevalmistavad kursused abiametniku kategooriast haldusametniku kategooriasse üleminekuks.

Samuti nähakse käesoleva otsusega ette, et esimestel aastatel tegutseb kool olemasoleva institutsioonidevahelise organi haldusalas, milleks on Euroopa personalivaliku amet (EPSO, European Personel Selection Office). Eespool tsiteeritud aruande kohaselt peaks selline töökorraldus võimaldama tänu piiratud töötajate arvule ja väiksematele tegevuskuludele mõningaid mastaabisääste, eelkõige administratiivtöö (ressursside haldamine) ja juhtimise valdkonnas (juhtkond, direktor). Hiljemalt kolme tegevusaasta järel vaadatakse teise institutsiooni haldusalasse kuulumine läbi, tuginedes kooli saavutuste põhjalikule hindamisele.

Ettepanek EUROOPA PARLAMENDI, NÕUKOGU, KOMISJONI, EUROOPA KOHTU, EUROOPA KONTROLLIKOJA, EUROOPA MAJANDUS- JA SOTSIAALKOMITEE, REGIOONIDE KOMITEE JA OMBUDSMANI OTSUS millega asutatakse Euroopa halduskool

EUROOPA PARLAMENT, NÕUKOGU, KOMISJON, EUROOPA KOHUS, EUROOPA KONTROLLIKODA, EUROOPA MAJANDUS- JA SOTSIAALKOMITEE, REGIOONIDE KOMITEE JA OMBUDSMAN,

võttes arvesse nõukogu määrusega (EMÜ, Euratom, ESTÜ) nr 259/68 [1] kehtestatud Euroopa Ühenduste ametnike personalieeskirju ja ühenduste muude teenistujate teenistustingimusi ning eelkõige nimetatud määruse artikli 24 kolmandat ja neljandat lõiku,

[1] EÜT L 56, 4.3.1968, lk 1. Määrust on viimati muudetud määrusega (EÜ, ESTÜ, Euratom) nr 490/2002 (EÜT L 77, 20.3.2002, lk 1).

võttes arvesse personalieeskirjade komitee arvamust,

ning arvestades järgmist:

(1) institutsioonid peavad rohkem investeerima oma töötajate ametialaste oskuste täiustamisse;

(2) tihedam institutsioonidevaheline koostöö selles valdkonnas võimaldab luua sünergiaid vajalike rahaliste ja inimressursside osas, tugevdades ühtlasi institutsioonidevahelist kogemustevahetust ning ühiste väärtuste ja ühtse tööpraktika levikut;

(3) nimetatud põhjustel tuleb ühele mitmeid institutsioone ühendavale asutusele eraldada vahendeid Euroopa Ühenduste ametnike ja muude teenistujate ametialaste oskuste täiustamiseks;

(4) kokkuhoiu ja tõhususe huvides peab kõnealune institutsioonidevaheline asutus vähemalt töö alustamise faasis kuuluma olemasoleva institutsioonidevahelise organi haldusalasse, milleks käesoleval juhul on Euroopa Ühenduste personalivaliku amet, mis asutati Euroopa Parlamendi, nõukogu, komisjoni, kohtu, kontrollikoja, majandus- ja sotsiaalkomitee, regioonide komitee ja Euroopa ombudsmani otsusega 2002/620/EÜ,

ON VASTU VÕTNUD KÄESOLEVA OTSUSE:

Artikkel 1

Euroopa halduskooli asutamine

Käesolevaga asutatakse Euroopa halduskool, edaspidi ,kool".

Artikkel 2

Ülesanded

1. Kooli ülesandeks on käesolevale otsusele alla kirjutanud institutsioonide (edaspidi ,institutsioonid") nimel ja nende määratud raamides rakendada mõningaid töötajate ametialaste oskuste täiustamise meetmeid personaliarenduse ja teenistuskäigu toetamise valdkonnas.

2. Vastavalt institutsioonidelt saadud taotlustele kool:

a) töötab välja, korraldab ja hindab koolituskursusi;

b) hõlbustab osalemist väljaspool institutsioone korraldatavatel koolituskursustel;

c) võib täita mis tahes muid oma tegevust täiendavaid või toetavaid ülesandeid.

3. Kooli ülesandeks olevad koolitusvaldkonnad määravad kindlaks ja vajaduse korral muudavad neid institutsioonide peasekretärid, Euroopa Kohtu sekretär ja ombudsmani esindaja.

4. Institutsiooni, organi, talituse või teenistuse taotlusel võib kool osutada abi koolituste korraldamisel.

Artikkel 3

Taotlused, nõudmised ja kaebused

Artikli 2 lõikes 2 osutatud ülesannetega seotud taotlused ja nõudmised esitatakse koolile. Kõnealuste valdkondadega seotud mis tahes kaebused on suunatud komisjoni vastu.

Artikkel 4

Allumine

1. Kool kuulub administratiivselt Euroopa Ühenduste personalivaliku ameti (edaspidi ,amet") [2] haldusalasse.

[2] EÜT L 197, 26.7.2002, lk 5.

2. Kõnealune allumine on seotud:

a) kooli mõningate administratiivsete ülesannete täitmisega ameti olemasolevate üksuste poolt;

b) kooli halduskogu ülesannete täitmisega;

c) kooli direktori ülesannete täitmisega.

Esimese lõigu punktides b ja c osutatud ülesannete täitmise tagavad ameti asjakohased organid.

3. Hiljemalt kolme aasta jooksul pärast käesoleva otsuse jõustumist võib alluvussuhte lõpetada haldusnõukogu otsusega, mis võetakse vastu otsuse 2002/621/EÜ [3] artikli 5 lõikes kirjeldatud kvalifitseeritud häälteenamusega ning tingimusel, et vähemalt viis alla kirjutanud institutsioonidest on sellega nõus.

[3] EÜT L 197, 26.7.2002, lk 56.

Artikkel 5

Rakendamine

Euroopa Parlamendi, nõukogu ja komisjoni peasekretärid, Euroopa Kohtu sekretär, kontrollikoja, majandus- ja sotsiaalkomitee ning regioonide komitee peasekretärid ja Euroopa ombudsmani esindaja võtavad ühisel kokkuleppel vastu käesoleva otsuse rakendamiseks vajalikud meetmed.

Artikkel 6

Jõustumine

Käesolev otsus jõustub selle Euroopa Liidu Teatajas avaldamise päeval.

Brüssel, .........

Euroopa Parlamendi nimel Nõukogu nimel

president eesistuja

Komisjoni nimel Euroopa Kohtu nimel

president president

Euroopa Kontrollikoja nimel Majandus- ja sotsiaalkomitee nimel

president president

Regioonide komitee nimel

president Ombudsman